આ મામલો આંતરરાષ્ટ્રીય સ્તરે બહુ ચગ્યો હતો અને ભારત પર અન્ય દેશોમાંથી પણ દબાણ આવ્યું હતું. ભારતમાં પણ ગુરુદ્વારા પ્રબંધક કમિટીએ રાષ્ટ્રપતિને દયાની અરજી કરી ફાંસી અટકાવવા માગણી કહી હતી. આ બધાના કારણે માર્ચ 2012માં ફાંસી પર સ્ટે મૂકાયો છે. ફાંસી રદ કરવા માટે કેનેડાના જે નેતાઓએ માગણી કરી તેમાં જસ્ટીન ટ્રુડોનો પણ સમાવેશ થતો હતો. આ બધા કારણોસર જસ્ટીન ટ્રુડોને ભારતમાં ઠંડો આવકાર અપાયો છે અને કેનેડાની નીતિ સામે ભારતે નારાજગી દર્શાવી છે. ભારત સતત ત્રાસવાદનો સામનો કરે છે ત્યારે ત્રાસવાદ સામે કડક નીતિ જરૂરી છે. પરંતુ વિકસિત દેશો માનવ અધિકારના નામે સલાહો આપ્યાં કરે ત્યારે ભારત માટે કફોડી સ્થિતિ થાય છે. જોકે ભારતે હંમેશા ઉચ્ચ માનવ અધિકારના ધોરણો પાળ્યાં છે, પણ આવી બાબતમાં વિશ્વમાં બેવડી નીતિ છે તેની પણ નોંધ લેવી જરૂરી છે. પોતાના હિત માટે જુદી નીતિ અને અન્ય દેશોને સલાહ – આવી બેવડી નીતિ છે. ભારતે કદાચ તેથી જ ટ્રુડોને ઠંડો આવકાર આપ્યો છે જેથી ભારતનો વિરોધ કયા મુદ્દે છે તે સ્પષ્ટ થાય.